**DARBŲ PIRKIMO TECHNINĖ SPECIFIKACIJA**

1. **SĄVOKOS IR SUTRUMPINIMAI**

**1.1. Užsakovas** – Uždaroji akcinė bendrovė „VILNIAUS VANDENYS“.

**1.2. Rangovas** – ūkio subjektas – fizinis asmuo, privatusis ar viešasis juridinis asmuo, kita organizacija ir jų padalinys arba tokių asmenų grupė, įskaitant laikinas ūkio subjektų asociacijas, su kuriuo Užsakovas sudaro Sutartį.

**1.3. Sutartis** – Sutartis, sudaroma tarp Rangovo ir Užsakovo dėl Pirkimo objekto.

1. **PIRKIMO OBJEKTAS**

2.1. Nuotekų diukerių remonto darbai Vilniaus m.

2.2. Pirkimo objektas suskaidytas į tris dalis:

**1 objekto dalis** – Nuotekų diukerio 2xd350 mm per Vilnios upę tarp Malūnų g. ir Maironio g. projektavimo ir remonto\* darbai.

**2 objekto dalis** – Nuotekų diukerio 2xd400 mm per Vilnios upę tarp Zarasų g. ir Paupio g. projektavimo ir remonto\* darbai.

**3 objekto dalis** – Nuotekų diukerio 2xd700 mm per Vilnios upę tarp Kosciuškos g. ir Trispalvės al. projektavimo ir remonto\* darbai.

*\*statinio statybos rūšį projekto rengimo metu nustato statinio projekto rengėjas.*

1. **PIRKIMO OBJEKTO APIMTYS/KIEKIAI**

**Apimtys:**

|  |  |  |
| --- | --- | --- |
| **1 objekto dalis (Malūnų-Maironio diukeris)** | **2 objekto dalis (Zarasų-Paupio diukeris)** | **3 objekto dalis (Kosciuškos-Trispalvės diukeris)** |
| Paruošiamieji darbai prieš remontą (diukerio linijų ir kamerų valymas, išvalyto turinio išvežimas utilizavimui, nuotekų apvedimo priemonių organizavimas) | Paruošiamieji darbai prieš remontą (diukerio linijų ir kamerų valymas, išvalyto turinio išvežimas utilizavimui, medžių/krūmų šalinimas, krantų apsauga nuo grunto išplovimo, nuotekų apvedimo priemonių organizavimas) | Paruošiamieji darbai prieš remontą (medžių šalinimas, diukerio linijų ir kamerų valymas, išvalyto turinio išvežimas utilizavimui, krantų apsauga nuo grunto išplovimo, nuotekų apvedimo priemonių organizavimas) |
| Kamerose senų diukerio vamzdžių d400 mm su armatūra išmontavimas ir tose pat vietose naujų vamzdžių d350 mm su armatūra sumontavimas | Dalinis senų diukerio vamzdžių d400 mm su armatūra išmontavimas (pagal technologinį ir TV atlikimo poreikį), nenaudojamo d400 mm avarinio išleistuvo išmontavimas | Senų diukerio vamzdžių 2xd700 mm išmontavimas ir senojo diukerio 2xd300 mm su šuliniais išmontavimas |
| Nuotekų šalinimo tinklų (diukerio) 2xd350 mm, 2x~46\*\* m remontas „rankove“ (CIPP metodas) | Nuotekų šalinimo tinklų (diukerio) 2xd400 mm, 2x ~35\*\* m remontas „rankove“ (CIPP metodas) | Nuotekų šalinimo tinklų (diukerio) 2xd700 mm, 2x ~37\*\* m remontas perstatant tinklus toje pačioje vietoje |
| G/b diukerio kamerų remontas, 4 vnt. | G/b diukerio kameros remontas (kamera – dviejų dalių), g/b diukerio šulinio remontas | G/b diukerio kamerų remontas, 2 vnt. |

*\*\*tinklų ilgiai apytikriai, išmatuoti plane, reikia įvertinti aplinkybę, kad diukerio linijos yra su alkūnėmis, iš dalies atkartojant žemės paviršių (kranto šlaitų linijas).*

1. **SUTARTINIŲ ĮSIPAREIGOJIMŲ VYKDYMO VIETA**

|  |  |  |
| --- | --- | --- |
| **1 objekto dalis (Malūnų-Maironio diukeris)** | **2 objekto dalis (Zarasų-Paupio diukeris)** | **3 objekto dalis (Kosciuškos-Trispalvės diukeris)** |
| Tarp Malūnų g. ir Maironio g., Vilniaus m. (senamiestis) | Tarp Zarasų g. ir Paupio g., Vilniaus m. (Užupis) | Tarp Kosciuškos g. ir Trispalvės al., Vilniaus m. (senamiestis) |

1. **REIKALAVIMAI PIRKIMO OBJEKTUI**
   1. **Esamos situacijos aprašymas**

**1 objekto dalis (Malūnų-Maironio diukeris)**

Dvi lygiagrečios buitinių nuotekų diukerio linijos paklotos Vilniaus senamiestyje, po Vilnios upės dugnu, tarp Malūnų ir Maironio gatvių. Privažiavimas – nuo Maironio g. ir nuo Malūnų g. Diukerį sudaro du lygiagretūs, kiekvienas po apie 46 m ilgio, plieniniai vamzdžiai 2xd350 mm nuo g/b kamerų KŠ-102/KŠ-103 iki g/b kamerų KŠ-143/KŠ-142. Pačiose kamerose yra d400 mm skersmens vamzdžiai. Diukerinės linijos iš dalies atkartoja esamą žemės paviršių, kiekvienoje linijoje yra po keturias privirintas alkūnes (alkūnių kampai nežinomi).

Diukeris šiuo metu neeksploatuojamas, abi linijos gana švarios, bet diukerio dugne po upe yra pavienių šiukšlių ar nedidelių smėlio sankaupų ir nedidelis sluoksnis vandens (žr. foto iškarpas iš TV diagnostikos Techninės specifikacijos Priede Nr. 5). ~6,5/3,3 x 3,3 m dydžio netaisyklingos trapecijos formos plane kamerą KŠ-102 (žr. foto iškarpas iš TV diagnostikos Techninės specifikacijos Priede Nr. 5) tranzitu skersai kertantis plytinis buitinių nuotekų kolektorius d1350x700 mm šiuo metu yra veikiantis (per kamerą KŠ-102 šis kolektorius paklotas pilnu skerspjūviu, t. y. latakas neatviras). Šiuo kolektoriumi nuotekos nuteka į tolimesnę diukerinę kamerą š.101, kuri į šio projekto apimtį nepatenka. Į šio projekto apimtį nepatenka ir kameras KŠ-102 ir š.101 jungiantis nuotekų kolektorius. Kameroje KŠ-102 diukerio abu latakus skiria g/b pertvara.

Tiek diukerio pradžioje (sklendžių kameroje KŠ-103, žr. foto iškarpas iš TV diagnostikos Techninės specifikacijos Priede Nr. 5), tiek diukerio gale (sklendžių kameroje KŠ-143, žr. foto iškarpas iš TV diagnostikos Techninės specifikacijos Priede Nr. 5) ant kiekvienos diukerio linijos stovi senos neveikiančios sklendės DN400 mm (viso – 4 vnt.). Už sklendžių į upės pusę įrengtos vamzdžių pereigos iš d400 mm į d350 mm.

Nuotekų nuvedimo vamzdis d500 mm kameros KŠ-142 sienoje blogai užsandarintas (žr. foto iškarpas iš TV diagnostikos Techninės specifikacijos Priede Nr. 5).

Kamerų KŠ-102 ir KŠ-103 bendras aukštis – apie 4,4 m, landų aukštis – apie 0,6-1,0 m. Kamerų KŠ-142 ir KŠ-143 bendras aukštis – apie 4,4 m, landų aukštis – apie 1,6 m. Kitus kamerų KŠ-142, KŠ-143, KŠ-102 ir KŠ-103 duomenis žr. šulinių kortelėse (Techninės specifikacijos Priedas Nr. 1.1).

Malūnų g. pusėje, per kelis metrus nuo kamerų KŠ-102 ir KŠ-103, stovi laikinas medinis statinys – lauko vasaros kavinė (žr. foto Techninės specifikacijos Priede Nr. 1.1). Iš kavinės išvestas buitinių nuotekų vamzdis d100 mm (nuotekos nuvedamos į š.101, vamzdis nedideliame gylyje praeina virš kamerų KŠ-102, KŠ-103 perdangų). Po diukerio remonto šis vamzdis turės būti perjungtas į KŠ-102 su kritimo stovu. Malūnų g. pusėje virš kamerų KŠ-102 ir KŠ-103 yra betoninių plytelių danga.

Malūnų-Maironio diukeris patenka į kultūros paveldo objektų ir vietovių teritorijas: 1) Vilniaus Užupio bernardinių vienuolyno pastatų kompleksas (kodas 1079); 2) Vilniaus senamiestis (kodas 16073); 3) Vilniaus senojo miesto ir priemiesčių archeologinė vietovė (kodas 25504); 4) Vilniaus miesto gynybinės sienos Subačiaus – Išganytojo – Bernardinų vartų dalies, Bastėjos, stačiatikių Dievo Motinos Ėmimo į dangų soboro, kitų statinių kompleksas (kodas 39).

**2 objekto dalis (Zarasų-Paupio diukeris)**

Dvi lygiagrečios buitinių nuotekų diukerio linijos paklotos Vilniaus senamiestyje, po Vilnios upės dugnu, tarp Zarasų ir Paupio gatvių. Privažiavimas – nuo Zarasų g. ir nuo Paupio g. Diukerį sudaro du lygiagretūs ne mažesnio kaip po 35 m ilgio plieniniai vamzdžiai 2xd400 mm nuo g/b kameros KŠ-81 iki g/b šulinio KŠ-133A. Diukerinės linijos iš dalies atkartoja esamą žemės paviršių, kiekvienoje linijoje yra po keturias privirintas alkūnes (alkūnių kampai nežinomi).

Šiuo metu eksploatuojama viena iš dviejų diukerio linijų (kairioji žiūrint nuotekų tekėjimo kryptimi). Kita linija (dešinioji žiūrint nuotekų tekėjimo kryptimi) yra nenaudojama. Ji buvo valyta ir filmuota 2021 m. gegužės mėn. (žr. foto iškarpas iš TV diagnostikos Techninės specifikacijos Priede Nr. 6), bet šiuo metu gali būti patvenkta vandeniu ir dugne gali būti prinešta nuosėdų. Iš kameros KŠ-81 kairiau veikiančios diukerio linijos išvestas nenaudojamas avarinis nuotekų išleistuvas DN400 mm (~10 m). Remontuojant diukerį avarinis išleistuvas turės būti išmontuotas.

Diukerio pradžios kamera KŠ-81 sudaryta iš šlapiosios (~3,1x1,5 m) ir sausosios (~3,0x1,3 m) dalių (žr. foto iškarpas iš TV diagnostikos Techninės specifikacijos Priede Nr. 6). Sausojoje dalyje ant veikiančios diukerio linijos ir ant avarinio išleistuvo stovi senos neveikiančios sklendės DN400 mm (viso – 2 vnt.). Trečia sklendė, išpjauta ir nuimta nuo neveikiančios diukerio linijos, palikta kameroje. Kitame diukerio šulinyje KŠ-133A, DN2,0 m, sklendžių ir uždorių nėra, tik latakų pradžioje likę metaliniai išmontuotų kanalinių uždorių rėmų likučiai. Iš šulinio KŠ-133A nuotekos išteka per ~d400 vamzdį.

Kameros KŠ-81 sausosios dalies (su sklendėmis) bendras aukštis – apie 3,2 m, landos aukštis lygus g/b perdangos storiui, t. y. apie 0,2 m. Kameros KŠ-81 šlapiosios dalies bendras aukštis (iki latakų dugno) – apie 2,6 m, landos aukštis lygus g/b perdangos storiui, t. y. apie 0,2 m.

Šulinio KŠ-133A bendras aukštis (iki latakų dugno) – apie 2,8 m, landos aukštis – apie 1,0 m. Kiti kameros KŠ-81 ir šulinio KŠ-133A duomenys pateikti šulinių kortelėse (žr. Techninės specifikacijos Priedą Nr. 1.2).

Zarasų g. pusėje, kranto šlaite, virš avarinio išleistuvo auga medžiai ir krūmai. Paupio g. pusėje virš šulinio KŠ-133A sutvarkytas žemės paviršius, šalia nutiesus pėsčiųjų ir dviračių takus teritorija prie šio šulinio apsodinta medžiais (žr. foto Techninės specifikacijos Priede Nr. 1.2).

Zarasų-Paupio diukeris patenka į Vilniaus senamiesčio vizualinės apsaugos pozonį.

**3 objekto dalis (Kosciuškos-Trispalvės diukeris)**

Dvi lygiagrečios buitinių nuotekų diukerio magistralinės linijos paklotos po Vilnios upės dugnu, tarp Kosciuškos g. ir Trispalvės al., šalia kultūros paveldui priskiriamo Pilies tilto per Vilnios upę netoli Vilnios ir Neries upių santakos. Privažiavimas prie objekto – nuo Kosciuškos g. ir Trispalvės alėja. Diukerį sudaro dvi lygiagrečios ne mažesnės kaip po 37 m ilgio plieninių vamzdžių linijos 2xd700 mm tarp g/b kamerų KŠ-143 ir KŠ-132. Diukerinės linijos iš dalies atkartoja esamą žemės paviršių, kiekvienoje linijoje yra alkūnių (jų kampai nežinomi, TV diagnostika nedaryta).

Šiuo metu eksploatuojama viena iš dviejų diukerio linijų (kairioji žiūrint nuotekų tekėjimo kryptimi). Kita linija (dešinioji žiūrint nuotekų tekėjimo kryptimi) yra nenaudojama. Pastaroji pasitvenkusi, galimai užsikimšusi. Abi diukerio linijos yra beveik žemės ir upės dugno paviršiuje, kairiajame Vilnios upės krante matomos plika akimi. Nepažeminus po upės dugnu diukerio linijų kyla pavojus, kad upės dugnu ridenami akmenys ir kiti nešmenys, ypač pavasarinio polaidžio metu, pramuš ar išjudins diukerio linijas ir išsiliejusios buitinės nuotekos užterš Vilnios žiotis ir Neries upę nuo santakos su Vilnia. Vilnios ir Neries upės priskiriamos Lietuvos lašišiniams vandens telkiniams.

Kameros KŠ-143 ir KŠ-132 buvo įrengtos ant ovalo formos 1100x600 mm plytinio nuotekų kolektoriaus, todėl kamerose likę šio kolektoriaus fragmentų (arkų). Kamera KŠ-143 yra ~ 3,0x1,6 m, jos vienas kampas plytinėmis pertvaromis yra atskirtas nuo bendros kameros erdvės ir turi atskirą landą (žr. foto iškarpas iš TV diagnostikos Techninės specifikacijos Priede Nr. 7). Kameros KŠ-143 bendras aukštis (iki latako dugno) – apie 5,0 m, landų aukštis pertvara atskirtojoje dalyje – apie 2,4 m, o pertvara neatskirtojoje dalyje – apie 1,6 m.

Kamera KŠ-132 ~3,2x2,1 m yra bendra erdvė su dviem landomis (žr. foto iškarpas iš TV diagnostikos Techninės specifikacijos Priede Nr. 7). Šios kameros bendras aukštis (iki latakų dugno) – apie 4,7 m, landų aukštis – apie 1-1,15 m.

Kosciuškos-Trispalvės diukeris patenka į kultūros paveldo objektų ir vietovių teritorijas: 1) Arkikatedros bazilikos, Žemutinės ir Aukštutinės pilių pastatų, jų liekanų ir kitų statinių komplekso Pilies tiltas (kodas 11629), 2) Vilniaus piliavietė, vad. Gedimino kalnu, Pilies kalnu, Aukštutine ir Žemutine pilimi (kodas 141), 3) Arkikatedros bazilikos, Žemutinės ir Aukštutinės pilių pastatų, jų liekanų ir kitų statinių kompleksas (kodas 642), 4) Vilniaus senamiestis (kodas 16073), 5) Vilniaus senojo miesto ir priemiesčių archeologinė vietovė (kodas 25504), 6) Vilniaus piliakalnis su papiliais ir gyvenviete (kodas 664).

Abipus dabar eksploatuojamo diukerio linijų 2xd700 mm po Vilnios upe praeina dvi senojo diukerio linijos 2xd300, bendras ilgis ~80 m. Šiuo metu jos neveikia, kamerose KŠ-143 ir KŠ-132 jų galai užsandarinti, o krantuose esantys šio diukerio šuliniai š.145 ir š.184 (abiejų skersmuo – po d1000 mm, gylis – apie 5 m) dalinai užversti gruntu.

* 1. **Pirkimo objekto aprašymas**

Vykdydamas Sutartį Rangovas privalo vadovautis Techninės specifikacijos reikalavimais, Užsakovo patvirtintomis techninėmis specifikacijomis ir technine politika, skelbiamais http://www.vv.lt/lt/partneriams bei Lietuvos Respublikos teisės aktais, reglamentuojančiais nurodytų darbų ir projektavimo paslaugų atlikimą.

Darbus objektuose, kurie yra kultūros paveldo objektų teritorijose, jų apsaugos zonoje, vykdyti su archeologo priežiūra.

Užsakovas atliko abiejų Malūnų-Maironio diukerio linijų su kameromis TV diagnostiką, vienos Zarasų-Paupio diukerio linijos (dešinės pusės žiūrint nuotekų tekėjimo kryptimi) su viršutine kamera TV diagnostiką, taip pat Kosciuškos-Trispalvės diukerio abiejų kamerų TV diagnostiką. Dėl didelės failo apimties diukerių TV diagnostika prie pirkimo dokumentų nebuvo pridėta (pridėtos tik charakteringos foto iškarpos iš filmuotos medžiagos), bet pirkimo laimėtojui bus suteikta visa Užsakovo turima TV medžiaga. Jei Rangovui neužteks pateiktos filmuotos medžiagos apie esamų diukerių būklę, diukerio kamerų ir jų latakų geometriją ir būklę, jis savo iniciatyva ir lėšomis gali pasidaryti TV diagnostiką prieš pradėdamas diukerių remonto darbus. Pagal pageidavimą konkurso dalyviams bus sudarytos galimybės gyvai apžiūrėti kamerų vidų. Po diukerių remonto diukerio linijų TV diagnostiką atliks Užsakovas savo lėšomis. Rangovas po darbų baigimo savo lėšomis gali pasidaryti kontrolinę TV diagnostiką.

**Rangovas turės:**

* + 1. Užsakovui įgaliojus, gauti visus reikiamus privalomuosius dokumentus, sutikimus inžinerinių statinių projektavimo ir statybos darbams;
    2. Atlikti reikiamus statybinius tyrimus;
    3. Atlikti archeologinius tyrinėjimus grunto judinimo vietose (visiems objektams, išskyrus Zarasų-Paupio diukerį);
    4. Parengti projektinius pasiūlymus ir juos viešinti Statybos įstatymo ir statybos techninio reglamento STR1.04.04:2017 „Statinio projektavimas, projekto ekspertizė“ nustatyta tvarka (jei taikoma);
    5. Nustatyti statinio statybos rūšį, vadovaujantis Statybos techniniu reglamentu STR 1.01.08:2002 „Statinio statybos rūšys“, parengti objektų statinio projektą vadovaujantis Statybos techniniu reglamentu STR 1.04.04:2017 „Statinio projektavimas, projektavimo ekspertizė“ bei kitų statinio projektavimą ir statybą reglamentuojančių teisės aktų reikalavimais, statybinių tyrimų duomenimis, Technine specifikacija, Užsakovo technine politika (www.vv.lt), projektavimo užduotimi, parengta ir iš anksto suderinta su Užsakovu, bei prisijungimo sąlygomis;
    6. Jeigu remontuojami nuotekų šalinimo tinklai pateks į suformuotus sklypus Rangovas turės parengti servituto nustatymo schemas remontuojamiems nuotekų šalinimo tinklams ir jas suderinti su suformuotų sklypų savininkais. Suderintas servituto nustatymo schemas pateikti Užsakovui, kuris jų pagrindu sudarys notariškai patvirtintas sutartis. Kompensacijas už servitutus ir notaro išlaidas apmokės Užsakovas;
    7. Suderinti statinio projektą statybos techninių dokumentų nustatyta tvarka, atsižvelgiant į valstybės institucijų, žemės, požeminių inžinerinių sistemų ir susisiekimo komunikacijų savininkų (naudotojų) interesus;
    8. Gavus raštišką Užsakovo pritarimą statinio projekto sprendiniams, pateikti parengtą statinio projektą bendrajai projekto ekspertizei (jei taikoma). Esant pastaboms jas ištaisyti ir pakartotinai pateikti pataisytą ekspertizei dokumentaciją su atsakymais į pastabas;
    9. Užsakovui suderinus statinio projektą, pateikti pilnai sukomplektuotus 2 (du) statinio projekto egzempliorius popierinėje formoje bei kompiuterinėje laikmenoje. Kompiuterinėje laikmenoje įrašomos projektų kopijos, minimalus raiškos reikalavimas – 200 dpi. Kompiuterinėje laikmenoje brėžiniai turi būti pateikti DWG bei PDF formatu;
    10. Gauti statybą leidžiantį dokumentą (pagal įgaliojimą, už statybą leidžiantį dokumentą moka Rangovas);
    11. Prieš pradedant statybos darbus pateikti informaciją www.planuojustatyti.lt apie numatomą statybos pradžią, Rangovo, statinio statybos vadovo bei statinio statybos techninės priežiūros vadovo paskyrimą ne vėliau kaip prieš 1 darbo dieną iki statybos pradžios;
    12. Suderinus su Užsakovu, įrengti informacinį stendą;
    13. Įrengti pritekančių nuotekų laikino permetimo (statybos laikotarpiu) į žemiau esančius šulinius priemones;
    14. Atlikti visus darbus pagal statinio projektą;
    15. Atlikti statinio projekto vykdymo priežiūros organizavimą ir vykdymą statybos techninio reglamento STR 1.06.01:2016 „Statybos darbai. Statinio statybos priežiūra“ nustatyta tvarka;
    16. Atlikti suremontuotų nuotekų tinklų praplovimą;
    17. Atlikti suremontuotų nuotekų tinklų sandarumo bandymus;
    18. Atlikti vamzdynų TV diagnostiką (pagal poreikį);
    19. Išvežti/utilizuoti savo sąskaita visas išardytas medžiagas, vamzdžius, senas sklendes ir kitą statybinį laužą;
    20. Parengti požeminių inžinerinių tinklų kontrolines geodezines nuotraukas pagal GKTR 2.11.03:2014 tvarką;
    21. Parengti statinio projekto paskutinės versijos brėžinius ir technines specifikacijas su žyma „Taip pastatyta“;
    22. Parengti/atnaujinti statinio kadastro duomenų bylas, kurios turi būti pateiktos su išankstine VĮ „Registrų centras“ patikra;
    23. Atlikti statybos užbaigimo procedūras, kurios nustatytos Teritorijų planavimo ir statybos valstybinės priežiūros įstatyme, pateikti visus reikiamus dokumentus per IS „Infostatyba“, statybos užbaigimo dokumento gavimui arba pateikti užpildytą deklaraciją (pagal įgaliojimą, už statybos užbaigimo dokumentą moka Rangovas).

Specifiniai darbai pagal atskirus objektus:

**1 objekto dalis (Malūnų-Maironio diukeris)**

1. Esamų nuotekų tinklų diukerio 2-jų atkarpų (2xd350 mm) tarp kamerų KŠ-102/KŠ-103 ir KŠ-143/KŠ-142 remontas, naudojant vidinį vamzdynų aptaisymą polimerizuota derva (CIPP metodas – „rankovė“), tinklų ilgis 2 x ~46 m (tikslesnį ilgį Rangovas turi įsivertinti pagal diukerio vamzdžių išlenkimus pagal pridedamą arba savo atliktą diukerio TV diagnostiką), įskaitant diukerio išvalymą/išplovimą, ,,rankovės“ montavimui netinkamų diukerio atkarpų pakeitimą atviro kasimo būdu (pagal poreikį ir tik tose vietose, kur technologiškai neįmanoma atlikti ,,rankovės“ sumontavimo), „rankovės“ įtraukimą, prilydimą prie seno vamzdyno sienučių, , statybinio laužo išvežimo, žemės kasimo darbus, gruntinio vandens pažeminimą/pašalinimą (jei reikia), dangų, aplinkos atstatymo darbus, iškasų išramstymą, esamų komunikacijų pakabinimą.

Vykdant vamzdynų remontą vietoje polimerizuotais vamzdžiais Rangovas privalo vadovautis LST EN ISO 11296-4:2011 „Plastikinių vamzdynų sistemos beslėgio požeminio drenažo ir nuotakyno tinklams atnaujinti. 4 dalis. Vidinis aptaisymas vietoje polimerizuotais vamzdžiais“ (ISO 11296-4:2009, pataisyta 2010-06-01 versija) arba lygiaverčio standarto reikalavimais. Reikalingas vamzdžio sienelės storis privalo būti ne mažesnis kaip 2 proc., skaičiuojant nuo remontuojamo vamzdžio vidaus skersmens. Rekomenduojama naudoti „rankovės“ prilydimo technologiją – kaitinimą ultravioletinėmis lempomis;

1. G/b kameros KŠ-102 remontas, įskaitant g/b landų su liukais (2 vnt.), perdangų, metalinių kopėčių išmontavimą, senų latakų išardymą (su galimybe panaudoti tinkamas kokybiškas dalis), kameros sienų vidinio paviršiaus nuvalymą aukšto slėgio vandens srovės įrenginiu ir jų sustiprinimą armuotu 10 cm storio betonu, atspariu nuotekų cheminiam poveikiui, tranzitinio nuotekų kolektoriaus ~1350x~700 mm perjungimą į diukerį (išardant dalį kolektoriaus, užsandarinant išėjimo į kamerą š.101 angą), bet kokių nesandarumų pašalinimą, naujų latakų įrengimą, d110 mm išvado iš lauko kavinės su vidiniu kritimo stovu įrengimą, reikalingų tvirtinimo elementų (kronšteinų, atramų) ir naujų aptarnavimo aikštelių/kopėčių iš nerūdijančio plieno įrengimą, g/b perdangų ir landų atstatymą, kameros paviršių hidroizoliavimą, dviejų landų su liukais pastatymą su ketiniais šulinių dangčiais, komunikacijų nužymėjimą plastikiniais ženklais ant metalinių cinkuotų stulpelių, išardytų dangų atstatymą, aplinkos sutvarkymą;
2. G/b kameros Nr. 103 remontas, įskaitant g/b landos su liuku (1 vnt.), perdangų, metalinių kopėčių išmontavimą, kameros sienų ir dugno vidinio paviršiaus nuvalymą aukšto slėgio vandens srovės įrenginiu ir jų sustiprinimą armuotu 10 cm storio betonu, atspariu nuotekų cheminiam poveikiui, esamų 2 vnt. sklendžių DN400 mm ir vamzdžių DN400 mm išmontavimą ir naujų peilinių sklendžių DN350 mm įrengimą (2 vnt.), prisijungiant prie suremontuotų ir naujai įrengtų kameroje vamzdžių d350 mm, atramų po sklendėmis įrengimą, nenaudojamų elementų pašalinimą, bet kokių nesandarumų pašalinimą, reikalingų tvirtinimo elementų (kronšteinų, atramų), sklendžių aptarnavimo aikštelių, kopėčių iš nerūdijančio plieno įrengimą, g/b perdangų ir landų atstatymą, kameros paviršių hidroizoliavimą, dviejų landų su liukais pastatymą su ketiniais šulinių dangčiais, komunikacijų nužymėjimą plastikiniais ženklais ant metalinių cinkuotų stulpelių, išardytų dangų atstatymą, aplinkos sutvarkymą;
3. G/b kameros Nr. 143 remontas, įskaitant g/b landų su liukais (2 vnt.), perdangų, metalinių kopėčių išmontavimą, kameros sienų ir dugno vidinio paviršiaus nuvalymą aukšto slėgio vandens srovės įrenginiu ir jų sustiprinimą armuotu 10 cm storio betonu, atspariu nuotekų cheminiam poveikiui, esamų sklendžių išmontavimą ir likusiuose tarpuose vamzdžių intarpų įrengimą, prisijungiant prie suremontuotų vamzdžių, nenaudojamų elementų pašalinimą, bet kokių nesandarumų pašalinimą, kopėčių iš nerūdijančio plieno įrengimą, g/b perdangų ir landų atstatymą, kameros paviršių hidroizoliavimą, dviejų landų su liukais pastatymą su ketiniais šulinių dangčiais, komunikacijų nužymėjimą plastikiniais ženklais ant metalinių cinkuotų stulpelių, išardytų dangų atstatymą, aplinkos sutvarkymą;
4. G/b šulinio Nr. 142 remontas, įskaitant g/b landų su liukais (2 vnt.), perdangų, metalinių kopėčių išmontavimą, senų latakų išardymą, kameros sienų/pertvarų vidinio paviršiaus nuvalymą aukšto slėgio vandens srovės įrenginiu ir jų sustiprinimą armuotu 10 cm storio betonu, atspariu nuotekų cheminiam poveikiui, išeinančio nuotekų kolektoriaus d500 mm sandarinimą sienoje, bet kokių kitų nesandarumų pašalinimą, naujų latakų įrengimą, naujų kopėčių iš nerūdijančio plieno įrengimą, g/b perdangų ir landų atstatymą, kameros paviršių hidroizoliavimą, dviejų landų su liukais pastatymą su ketiniais šulinių dangčiais, komunikacijų nužymėjimą plastikiniais ženklais ant metalinių cinkuotų stulpelių, išardytų dangų atstatymą, aplinkos sutvarkymą.

**2 objekto dalis (Zarasų-Paupio diukeris)**

1. Esamų nuotekų tinklų diukerio 2-jų atkarpų (2xD400 mm) tarp kamerų KŠ-81 ir KŠ-133A remontas, naudojant vidinį vamzdynų aptaisymą polimerizuota derva (CIPP metodas – „rankovė“), tinklų ilgis 2 x ~35 m (tikslesnį ilgį Rangovas turi įsivertinti pagal diukerio vamzdžių išlenkimus pagal pridedamą diukerio TV diagnostiką, – žr. Techninės specifikacijos Priedą Nr. 5.2), įskaitant diukerio išvalymą/išplovimą, ,,rankovės“ montavimui netinkamų diukerio atkarpų pakeitimą atviro kasimo būdu (pagal poreikį ir tik tose vietose, kur technologiškai neįmanoma atlikti ,,rankovės“ sumontavimo), „rankovės“ įtraukimą, prilydimą prie seno vamzdyno sienučių, statybinio laužo išvežimo, žemės kasimo darbus, gruntinio vandens pažeminimą/pašalinimą (jei reikia), dangų, aplinkos atstatymo darbus, iškasų išramstymą, esamų komunikacijų pakabinimą.

Vykdant vamzdynų remontą vietoje polimerizuotais vamzdžiais Rangovas privalo vadovautis LST EN ISO 11296-4:2011 „Plastikinių vamzdynų sistemos beslėgio požeminio drenažo ir nuotakyno tinklams atnaujinti. 4 dalis. Vidinis aptaisymas vietoje polimerizuotais vamzdžiais“ (ISO 11296-4:2009, pataisyta 2010-06-01 versija) arba lygiaverčio standarto reikalavimais. Reikalingas vamzdžio sienelės storis privalo būti ne mažesnis kaip 2 proc., skaičiuojant nuo remontuojamo vamzdžio vidaus skersmens. Rekomenduojama naudoti „rankovės“ prilydimo technologiją – kaitinimą vandeniu/vandens garais;

1. G/b dviejų dalių kameros KŠ-81 šlapiosios dalies remontas, įskaitant g/b landos su liuku (1 vnt.), perdangų, metalinių kopėčių išmontavimą, senų latakų išardymą (su galimybe panaudoti tinkamas kokybiškas dalis), kameros sienų vidinio paviršiaus nuvalymą aukšto slėgio vandens srovės įrenginiu ir jų sustiprinimą armuotu 10 cm storio betonu, atspariu nuotekų cheminiam poveikiui, bet kokių nesandarumų pašalinimą, naujų latakų įrengimą, reikalingų tvirtinimo elementų (kronšteinų, atramų) ir naujų kopėčių iš nerūdijančio plieno įrengimą, g/b perdangų ir landų atstatymą, kameros paviršių hidroizoliavimą, dviejų landų su liukais pastatymą su ketiniais šulinių dangčiais, komunikacijų nužymėjimą plastikiniais ženklais ant metalinių cinkuotų stulpelių, išardytų dangų atstatymą, aplinkos sutvarkymą;
2. G/b dviejų dalių kameros KŠ-81 sausosios dalies remontas, įskaitant g/b landos su liuku (1 vnt.), perdangų, metalinių kopėčių išmontavimą, kameros sienų ir dugno vidinio paviršiaus nuvalymą aukšto slėgio vandens srovės įrenginiu ir jų sustiprinimą armuotu 10 cm storio betonu, atspariu nuotekų cheminiam poveikiui, esamų 3 vnt. DN400 mm sklendžių išmontavimą/pašalinimą, naujų vamzdžių intarpų sumontavimą ir naujų peilinių sklendžių 2 vnt. DN400 mm įrengimą, prisijungiant prie suremontuotų vamzdžių, atramų po sklendėmis įrengimą, nenaudojamo avarinio išleistuvo DN400, ~10 m, išmontavimą ir likusių angų sienose užtaisymą, nenaudojamų elementų pašalinimą, bet kokių nesandarumų pašalinimą, reikalingų tvirtinimo elementų (kronšteinų, atramų), sklendžių aptarnavimo aikštelių, kopėčių iš nerūdijančio plieno įrengimą, g/b perdangų ir landų atstatymą, kameros paviršių hidroizoliavimą, dviejų landų su liukais pastatymą su ketiniais šulinių dangčiais, komunikacijų nužymėjimą plastikiniais ženklais ant metalinių cinkuotų stulpelių, išardytų dangų atstatymą, aplinkos sutvarkymą;
3. G/b šulinio Nr. 133A remontas, įskaitant g/b landos su liuku, perdangos, metalinių kopėčių išmontavimą, latakų išardymą (su galimybe panaudoti tinkamas kokybiškas dalis), šulinio darbinės dalies aukščio padidinimą iki min. 1,8 m (iki latako viršaus), šulinio sienų ir dugno vidinio paviršiaus nuvalymą aukšto slėgio vandens srovės įrenginiu ir jų sustiprinimą betonu, atspariu nuotekų cheminiam poveikiui, esamų uždorių rėmų išmontavimą, kitų nenaudojamų elementų pašalinimą, bet kokių nesandarumų pašalinimą, kopėčių iš nerūdijančio plieno arba ketinių lipynių įrengimą, naujos g/b perdangos pastatymą, sienų hidroizoliavimą, landos su liuku pastatymą su ketiniu šulinio dangčiu, komunikacijų nužymėjimą plastikiniais ženklais ant metalinio cinkuoto stulpelio, išardytų dangų atstatymą, aplinkos sutvarkymą.

**3 objekto dalis (Kosciuškos-Trispalvės diukeris)**

1. Esamų nuotekų tinklų diukerio 2-jų atkarpų (2xd700 mm) tarp šulinių KŠ-143 ir KŠ-132 remontas, atviru būdu perstatant tinklus to paties skersmens šiuolaikiškų medžiagų vamzdžiais, tinklų ilgis 2 x ~37 m, įskaitant senų plieninių vamzdžių 2xd700 mm išmontavimą upės dugne ir šlaituose, korozijai atsparių arba su antikorozine danga apsauginių dėklų (didesnio skersmens nei remontuojamo diukerio linijos) 0,5 m po upės dugnu įrengimą (įskaitant dėklų ir diukerio linijų inkaravimą nuo iškėlimo, naujų vamzdžių sumontavimą dėkluose (ant apkabų) ir šlaituose iki kamerų, dėklų galų sandarinimą betonu), statybinio laužo išvežimo, žemės kasimo darbus, gruntinio vandens pažeminimą/pašalinimą (jei reikia), upės vagos laikiną siaurinimą, laikinų priešerozinių priemonių krantuose įrengimą, dangų, aplinkos atstatymo darbus, iškasų išramstymą, esamų komunikacijų pakabinimą;
2. Esamų nuotekų tinklų nebenaudojamo ir neveikiančio diukerio 2-jų atkarpų (2xd300 mm, bendras ilgis ~80 m) tarp šulinių KŠ-143 ir KŠ-132 išmontavimas, įskaitant dviejų apie 5 m gylio DN1000 mm šulinių (š.145 ir š.184) išmontavimą/naikinimą, statybinio laužo išvežimo, žemės kasimo darbus, gruntinio vandens pažeminimą/pašalinimą (jei reikia), krantų laikinų priešerozinių priemonių įrengimą, dangų, aplinkos atstatymo darbus, iškasų išramstymą, esamų komunikacijų pakabinimą;
3. G/b kameros KŠ-143 remontas, įskaitant g/b landų su liukais (2 vnt.), perdangų, metalinių kopėčių išmontavimą, plytinės pertvaros, arkų, senų latakų išardymą (su galimybe panaudoti tinkamas kokybiškas dalis), kameros sienų vidinio paviršiaus nuvalymą aukšto slėgio vandens srovės įrenginiu ir jų sustiprinimą armuotu 10 cm storio betonu, atspariu nuotekų cheminiam poveikiui, bet kokių nesandarumų pašalinimą, naujų latakų įrengimą, peilinių sklendžių 2xDN700 mm įrengimą, prisijungiant prie suremontuotų vamzdžių, atramų po sklendėmis įrengimą, reikalingų tvirtinimo elementų (kronšteinų, atramų) ir naujų kopėčių iš nerūdijančio plieno įrengimą, g/b perdangų atstatymą, kameros paviršių hidroizoliavimą, dviejų landų su liukais pastatymą su ketiniais šulinių dangčiais, komunikacijų nužymėjimą plastikiniais ženklais ant metalinių cinkuotų stulpelių, išardytų dangų atstatymą, aplinkos sutvarkymą;
4. G/b kameros KŠ-132 remontas, įskaitant g/b landų su liukais, perdangų, metalinių kopėčių, latakų išmontavimą (su galimybe panaudoti tinkamas kokybiškas dalis), įeinančių diukerio vamzdžių galų išmontavimą, kameros sienų ir dugno vidinio paviršiaus nuvalymą aukšto slėgio vandens srovės įrenginiu ir jų sustiprinimą armuotu 10 cm storio betonu, atspariu nuotekų cheminiam poveikiui, naujų latakų įrengimą, bet kokių nesandarumų pašalinimą, reikalingų tvirtinimo elementų (kronšteinų, atramų), kopėčių iš nerūdijančio plieno įrengimą, g/b perdangų ir landų atstatymą, kameros paviršių hidroizoliavimą, dviejų landų su liukais pastatymą su ketiniais šulinių dangčiais, komunikacijų nužymėjimą plastikiniais ženklais ant metalinių cinkuotų stulpelių, išardytų dangų atstatymą, aplinkos sutvarkymą.
   1. **Sutartinių įsipareigojimų vykdymo tvarka ir terminai**
      1. Statybiniai tyrimai turi būti atlikti ir suderinti per 3 mėn. nuo Sutarties įsigaliojimo dienos.
      2. Pilnos apimties (visos projekto dalys vadovaujantis Statybos įstatymo ir statybos techninio reglamento STR1.04.04:2017 „Statinio projektavimas, projekto ekspertizė“ nustatyta tvarka) statinio projektas turi būti parengtas ir suderintas su Užsakovu per 5 mėn. nuo Sutarties įsigaliojimo dienos.
      3. Statinio projektas turi būti parengtas ir gautas statybą leidžiantis dokumentas per 7 mėn. nuo Sutarties įsigaliojimo dienos. Projektavimo bei statybos darbai turi būti užbaigti ir parengtos požeminių inžinerinių tinklų kontrolinės geodezinės nuotraukos bei statinio kadastro duomenų bylos per 12 mėn. nuo Sutarties įsigaliojimo dienos. Statybos užbaigimo procedūros turi būti atliktos per 1 mėn. Apmokėjimas per 1 mėn.
      4. Sutarties galiojimo terminas, įskaitant apmokėjimo terminą, yra 14 mėn.
      5. Darbai bus vykdomi pagal suderintą darbų atlikimo grafiką (žr. Techninės specifikacijos 5.4.1. p.).
      6. Aktavimo tvarka.

Už darbus pagal darbų kainų žiniaraštį Nr. 1 (Techninės specifikacijos Priedas Nr. 4.1) bus aktuojama taip:

* Aktas gali būti teikiamas Užsakovui pilnai atlikus darbus pagal darbų kainų žiniaraščio 1.1, 1.2, 1.3, 1.4 pozicijas;
* Aktas gali būti teikiamas Užsakovui 90% nuo darbų kainos už atliktus statybos-montavimo darbus aprašytus darbų kainų žiniaraščio 2.1, 2.2, 2.3, 2.4, 2.5, 2.6 pozicijose;
* Aktas gali būti teikiamas Užsakovui 10% nuo darbų kainos už atliktus dangų atstatymo ir aplinkos tvarkymo darbus, aprašytus darbų kainų žiniaraščio 2.1, 2.2, 2.3, 2.4, 2.5, 2.6 pozicijose.

Už darbus pagal darbų kainų žiniaraštį Nr. 2 (Techninės specifikacijos Priedas Nr. 4.2) bus aktuojama taip:

* Aktas gali būti teikiamas Užsakovui pilnai atlikus darbus pagal darbų kainų žiniaraščio 1.1, 1.2, 1.3 pozicijas;
* Aktas gali būti teikiamas Užsakovui 90% nuo darbų kainos už atliktus statybos-montavimo darbus aprašytus darbų kainų žiniaraščio 2.1, 2.2, 2.3, 2.4, 2.5 pozicijose;
* Aktas gali būti teikiamas Užsakovui 10% nuo darbų kainos už atliktus dangų atstatymo ir aplinkos tvarkymo darbus, aprašytus darbų kainų žiniaraščio 2.1, 2.2, 2.3, 2.4, 2.5 pozicijose.

Už darbus pagal darbų kainų žiniaraštį Nr. 3 (Techninės specifikacijos Priedas Nr. 4.3) bus aktuojama taip:

* Aktas gali būti teikiamas Užsakovui pilnai atlikus darbus pagal darbų kainų žiniaraščio 1.1, 1.2, 1.3, 1.4 pozicijas;
* Aktas gali būti teikiamas Užsakovui 80% nuo darbų kainos už atliktus statybos-montavimo darbus aprašytus darbų kainų žiniaraščio 2.1, 2.2, 2.3, 2.4, 2.5 pozicijose;
* Aktas gali būti teikiamas Užsakovui 20% nuo darbų kainos už atliktus dangų atstatymo ir aplinkos tvarkymo darbus, aprašytus darbų kainų žiniaraščio 2.1, 2.2, 2.3, 2.4, 2.5 pozicijose.
  1. **Sutarties vykdymo metu pateikiama dokumentacija**

**Rangovas privalės pateikti ir suderinti su Užsakovu**:

* + 1. Darbų atlikimo grafiką per 14 k. d. nuo Sutarties įsigaliojimo dienos (grafikas turi būti savaičių tikslumu). Grafiko apačioje pagal darbų pozicijas turi būti pateiktos ir planuojamų atlikti ir aktuoti darbų vertės. Atlikti darbai turi sutapti su aktavimu, aktavimas darbų atlikimo grafike turi būti planuojamas tą patį kalendorinį mėnesį, kurį yra baigiami atitinkamos žiniaraščio (Techninės specifikacijos Priedai Nr. 4.1, 4.2, 4.3) eilutės darbai. Jei Rangovas atliks darbus anksčiau nei nurodyta darbų atlikimo grafike, Aktas teikiamas grafike numatytai sumai ne anksčiau 1 mėn. nei nurodyta grafike;
    2. Statinio projektą, už Rangovo lėšas įsigytus ir užpildytus statybos darbų žurnalus, išpildomąją dokumentaciją, kadastrinių matavimų bylas su išankstine VĮ „Registrų centras“ patikra, atliktų darbų aktus. Taip pat Rangovas (pagal įgaliojimą) turės atlikti statinių statybos užbaigimo procedūras, pateikti visus reikiamus dokumentus per Lietuvos Respublikos statybos leidimų ir statybos valstybinės priežiūros informacinės sistemos (IS) „Infostatyba“ išorinę svetainę statybos užbaigimo dokumento gavimui ir pateikti užbaigimo dokumentą arba pateikti užpildytą deklaraciją.

1. **UŽSAKOVO ĮSIPAREIGOJIMAI**
   1. Užsakovas įsipareigoja apmokėti Rangovo pateiktą sąskaitą per 30 k. d. po sąskaitos pateikimo dienos.
   2. Užsakovas sudarys galimybę Rangovui darbų metu naudotis vandeniu (bandymams, praplovimui). Už darbų vykdymo metu sunaudotą vandenį Rangovas Užsakovui sumokės užbaigus objektą pagal apskaičiuotą suvartotą vandens kiekį.
2. **PAPILDOMA INFORMACIJA**
   1. Tiekėjas atsakingas už visų reikalingų archeologinių tyrimų atlikimą, vadovaujantis paveldo tvarkybos reglamento PTR 2.13.01:2011 „Archeologinio paveldo tvarkyba“ reikalavimais ir archeologo priežiūros organizavimą darbų vykdymo metu.
   2. Vykdant darbus asfaltuotose gatvėse vadovautis Vilniaus miesto savivaldybės administracijos direktoriaus 2021 m. kovo 25 d. įsakymu Nr. 30-780/21 „Leidimų atlikti kasinėjimo darbus Vilniaus miesto savivaldybės viešojo naudojimo teritorijoje (gatvėse, vietinės reikšmės keliuose, aikštėse, žaliuosiuose plotuose), atitverti ją ar jos dalį arba apriboti eismą joje išdavimo tvarkos aprašu“.
3. **PRIEDAI**

Priedas Nr. 1.1. Grafinė dalis (1 objektas).

Priedas Nr. 1.2. Grafinė dalis (2 objektas).

Priedas Nr. 1.3. Grafinė dalis (3 objektas).

Priedas Nr. 2. Mechanikos medžiagų, gaminių techninės specifikacijos ir jų atitikimas.

Priedas Nr. 3. Konkrečiai siūlomos mechanikos medžiagos, gaminiai ir jų gamintojai.

Priedas Nr. 4.1. Darbų kainų žiniaraštis Nr. 1 (1 objektas).

Priedas Nr. 4.2. Darbų kainų žiniaraštis Nr. 2 (2 objektas).

Priedas Nr. 4.3. Darbų kainų žiniaraštis Nr. 3 (3 objektas).

Priedas Nr. 5. Malūnų-Maironio diukerio foto iškarpos iš TV diagnostikos.

Priedas Nr. 6. Zarasų-Paupio diukerio foto iškarpos iš TV diagnostikos.

Priedas Nr. 7. Kosciuškos-Trispalvės diukerio foto iškarpos iš TV diagnostikos.

Priedas Nr. 8.1 Prisijungimo sąlygos (1 objektas).

Priedas Nr. 8.2 Prisijungimo sąlygos (2 objektas).

Priedas Nr. 8.3 Prisijungimo sąlygos (3 objektas).